༈ བླ་མ་དང་དཀོན་མཆོག་གསུམ་ལ་ཕྱག་འཚལ་ལོ། །ཚོགས་གཉིས་རིན་ཆེན་བསླབ་
གསུམ་བྱི་དོར་གྱིས། །ལེགས་སྦྱངས་བསྟན་པའི་རྒྱལ་མཚན་རྩེར་བཞུགས་ནས། །གདུལ་བྱའི་
ཕན་བདེ་དགོས་འདོད་གྲུབ་མཛད་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །མཚུངས་
མེད་བླ་མ་མང་པོ་ཉེར་བསྟེན་ནས། །ལུང་དང་མན་ངག་སྡོམ་གསུམ་ལག་ལེན་བཅས། །རྣམ་
དག་ལྡན་ཕྱིར་བསྟན་པའི་དཔལ་གྱུར་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །སྐྱེས་
ཐོབ་སྦྱངས་དང་ལྷག་པའི་ལྷའི་མཐུས། །གངས་རིའི་ཁྲོད་བྱོན་མཁས་པ་ཇི་སྙེད་པའི། །ནང་ནས་
མཆོག་གྱུར་གྲགས་ཤིང་གྲུབ་པ་ཡི། །ཆོས་རྗེ་རིན་པོ་ཆེ་ལ་གསོལ་བ་འདེབས། །སྒྲ་དང་གཏན་
ཚིགས་བཟོ་དང་གསོ་བ་ཡིས། །ལོག་སྨྲ་ཚར་བཅད་སྐལ་ལྡན་རྗེས་བཟུང་ནས། །སྡེ་སྣོད་གསུམ་
གྱིས་ཀུན་མཁྱེན་ལམ་སྟོན་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །མདོ་སྡེ་འདུལ་བ་
མངོན་པའི་སྡེ་སྣོད་ཀྱི། ། །མདོ་དང་འགྲེལ་པ་འགྲེལ་བཤད་མན་ངག་རྣམས། །ལེགས་པར་
མཁྱེན་ཕྱིར་མཁས་པའི་དཔང་གྱུར་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །བྱ་སྤྱོད་
རྣལ་འབྱོར་བླ་མེད་རྒྱུད་སྡེ་ཡི། །རྒྱུད་དང་འགྲེལ་པ་སྒྲུབ་ཐབས་མན་ངག་སོགས། །ལེགས་པར་
མཁྱེན་ཕྱིར་སྔགས་འཆང་མཆོག་གྱུར་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །སོ་སོ་
ཐར་དང་བྱང་སེམས་གསང་སྔགས་ཀྱི། །སྡོམ་གསུམ་རྣམ་དག་ལྡན་ཞིང་གཞན་དག་ལ། །རྣམ་
དག་ཆོ་གས་དེ་དག་སྩོལ་མཛད་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །རྣམ་དག་
ཐུགས་མངའ་ཁྱེད་ལ་མནལ་ལམ་དུ། །རྗེ་བཙུན་ཆེན་པོས་གསང་སྔགས་ཚུལ་ལུགས་རྣམས།།
དག་པར་གྱིས་ཞེས་ལུང་བསྟན་ཐོབ་གྱུར་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །ཏིང་
-31-

བརྩེ་ཆེན་འོད་སྣང་ལས། རྒྱལ་སྲས་ཐོགས་མེད་ཀྱི་གསུང་འབུམ། ༼ཀ
འཛིན་ལས་སུ་རུང་བའི་ཐུགས་ལྡན་ཕྱིར། །མནལ་ལམ་དུའང་མདོ་སྔགས་གླེགས་བམ་རྣམས།།
ཇི་ལྟར་བཞེད་བཞིན་གཟིགས་རྟོག་མཛད་ནུས་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས།།
རྟོག་པས་བཏགས་པའི་དཀྱིལ་འཁོར་འཁོར་ལོ་རྣམས། །མ་བརྟགས་འོད་གསལ་དཀྱིལ་འཁོར་
འཁོར་ལོར་གཟིགས། །བསྐྱེད་རྫོགས་ཟུང་འཇུག་ལམ་ལ་མངའ་བརྙེས་པའི། །ཆོས་རྗེ་རིན་པོ་
ཆེ་ལ་གསོལ་བ་འདེབས། །འཛིན་སྤྱོད་དྲན་པ་ཕུལ་དུ་ཕྱིན་པའི་མཐུས། །འཆད་རྩོད་རྩོམ་པའི་
ཚུལ་ལ་རབ་མཁས་པའི། །བཤད་རྒྱུད་བསྟན་པ་རྣམ་དག་རྒྱས་མཛད་པའི། །ཆོས་རྗེ་རིན་པོ་ཆེ་
ལ་ གསོལ་ བ་ འདེབས། །མཚན་ བཅས་ མཚན་ མེད་ ཏིང་ འཛིན་ བྱེ་ བྲག་རྣམས། །རྒྱལ་བས་
གསུངས་བཞིན་ཐུགས་ཉམས་བཞེས་པའི་མཐུས། །སྒྲུབ་བརྒྱུད་བསྟན་པ་རྣམ་དག་རྒྱས་མཛད་
པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །མདོ་རྒྱུད་བསྟན་བཅོས་རྣམས་ཀྱི་དགོངས་
པའི་དོན། །མ་ནོར་གསལ་བར་སྟོན་པའི་གསུང་རབ་ཀྱིས། །བསྟན་པ་རིན་ཆེན་ཕྱོགས་བཅུར་
རྒྱས་མཛད་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །ཆོས་ཀུན་སྟོང་པ་ཉིད་དུ་ཤེས་རབ་
ཀྱིས། །ལེགས་པར་རྟོགས་ནས་ཐུགས་རྗེ་ཆེན་པོའི་མཐུས། །རྒྱུན་ཆད་མེད་པར་འགྲོ་བའི་དོན་
མཛད་པའི། །ཆོས་རྗེ་རིན་པོ་ཆེ་ལ་གསོལ་བ་འདེབས། །གདུལ་བྱའི་དོན་དུ་ཞིང་གཞན་གཤེགས་
ན་ཡང༌། །སྐུ་གཟུགས་རིང་བསྲེལ་མང་པོས་ཞིང་འདི་ཡི། །གདུལ་བྱའི་ཚོགས་གཉིས་སྤེལ་ཞིང་
རྒྱས་མཛད་ པའི། །ཆོས་ རྗེ་ རིན་ པོ་ཆེ་ལ་གསོལ་བ་འདེབས། །རྩེ་གཅིག་ཡིད་ཀྱིས་ཁྱེད་ལ་
གསོལ་འདེབས་ཀྱི། །མཁྱེན་བརྩེ་ནུས་པ་ཆེན་པོས་རྗེས་བཟུང་ནས། །གནས་སྐབས་མཐར་
ཐུག་ཕན་བདེ་མ་ལུས་པ། །འབད་མེད་མྱུར་དུ་གྲུབ་པར་བྱིན་གྱིས་རློབས། །ཆུ་བུར་ལྟ་བུའི་མི་
རྟག་ལུས་སྲོག་འདི། །སྲ་བརྟན་རྡོ་རྗེ་ལྟ་བུར་འཛིན་པའི་བློས། །ཅི་བྱས་ཚེ་འདིའི་འདུན་མར་སོང་
ལགས་པས། །འཆི་བ་རྗེས་སུ་དྲན་པར་བྱིན་གྱིས་རློབས། །མེ་འོབས་ལྟ་བུར་བཟོད་དཀའི་འཁོར་
བ་འདི། །གངྒཱའི་ཆུ་ལྟར་བསིལ་བར་འཛིན་པའི་བློས། །འཁོར་བའི་ཞེན་པ་སྤོང་བར་མ་ནུས
-32-

གསུང་ཐོར་བུ་ལས་བསྟོད་པ་དང་འཕྲིན་ཡིག་སྐོར།
པས། །འཁོར་བའི་ཉེས་དམིགས་དྲན་པར་བྱིན་གྱིས་རློབས། །ཐོག་མེད་དུས་ནས་གཉེན་གྱུར་
འགྲོ་བ་རྣམས། །ཡལ་བ་དོར་ནས་རང་དོན་ལྷུར་ལེན་འདིས། །གཞན་དོན་བསམ་སྦྱོར་རྣམ་དག་
མ་སྐྱེས་པས། །བྱམས་དང་སྙིང་རྗེ་འབྱོངས་པར་བྱིན་གྱིས་རློབས། །སྒྱུ་མ་ལྟ་བུར་བདེན་མེད་
སྣང་བ་ལ། །སྣང་བཞིན་བདེན་པར་འཛིན་པའི་བློ་ཡིས་ནི། །ཐོག་མེད་དུས་ནས་འཁོར་བར་
བཅིངས་ལགས་པས། །བདེན་གཉིས་གནས་ལུགས་རྟོགས་པར་བྱིན་གྱིས་རློབས། །ཚུལ་གནས་
ཐོས་བསམ་སྒོམ་ལ་རབ་བརྩོན་ཞིང༌། །ཐབས་ཤེས་ཟུང་འབྲེལ་ལམ་ལ་རབ་ཞུགས་ཏེ། །རང་
གཞན་དོན་གཉིས་ཕུན་སུམ་ཚོགས་པ་དང༌། །བདེ་གཤེགས་བསྟན་པ་འཛིན་པར་བྱིན་གྱིས་
རློབས། །བསོད་ནམས་ཡེ་ཤེས་རྒྱ་མཚོ་རབ་བསགས་ཏེ། །རྒྱལ་སྲས་སྤྱོད་པ་རླབས་ཆེན་རྒྱ་
མཚོ་ཡིས། །སེམས་ཅན་རྒྱ་མཚོ་རྣམ་པར་སྒྲོལ་བྱེད་པའི། །སྨོན་ལམ་རྒྱ་མཚོ་འགྲུབ་པར་བྱིན་
གྱིས་རློབས། །ནམ་མཁའ་ལྟ་བུར་སྙོམས་པའི་ཐུགས་རྗེ་ཡིས། །ནམ་མཁའ་ཇི་སྲིད་གནས་པར་
གྱུར་གྱི་བར། །ནམ་མཁའི་མཐའ་དང་མཉམ་པའི་འགྲོ་བའི་དོན། །ལྷུན་གྲུབ་རྒྱུན་མི་ཆད་པར་
བྱིན་གྱིས་རློབས།
བཅད་པ་འདི། ཆོས་རྗེ་ཉིད་ཀྱི་བཀའ་དྲིན་གྱིས་མདོ་སྔགས་ཀྱི་ཚུལ་ལ་མཁས་པར་གྱུར་པའི།
།བླ་མ་དམ་པ་ཆོས་ཀྱི་རྗེ་བུ་སྟོན་རིན་པོ་ཆེ་ལ་གསོལ་བ་འདེབས་པའི་ཚིགས་སུ་
དགེ་བའི་བཤེས་གཉེན་འཇམ་དབྱངས་དཀར་པོས་བསྐུལ་ནས། སྤྲང་པོ་ཐོགས་མེད་ཀྱིས་སྒྲོ་མ་
བཏགས་པར་བླ་མའི་ཡོན་ཏན་དོན་ལ་གནས་པ་དྲན་པའི་སྒོ་ནས་གསོལ་བ་བཏབ་པའོ། །
ཤུབྷཾ༎ ༎